ડિજિટલ માર્કેટના જાણકારોને ખ્યાલ હશે કે યુ-ટ્યૂબ જેવા ઓપન પ્લેટફોર્મ પર પણ એક લાખ વ્યૂઅર્સ મેળવવામાં કેવા ફાંફાં પડી જતાં હોય છે ત્યારે આ બધાં ગીતો એટલાં વ્યૂઅર્સ તો ચોવીસ કલાકમાં જ મેળવી લે છે. વિશ્વાસ ન આવતો હોય તો આ ઉદાહરણ જુઓઃ યુવા ગાયિકા કિંજલ દવેનું ‘છોટે રાજા…’ ૨૨ ડિસેમ્બર, ૨૦૧૭ના રોજ યુ-ટ્યૂબ પર મૂકાય છે અને ચાર મહિનાથી પણ ટૂંકા ગાળામાં તે આ લખાઈ રહ્યું છે ત્યારે ૬ કરોડ ૬૪ લાખ વ્યૂઅર્સ મેળવી ચૂક્યું છે. હજુ થોડા દિવસ પહેલાં જ તેનું મેગા હિટ ‘ચાર બંગડીવાળી ગાડી..’ યુ-ટ્યૂબ પર ૧૦ કરોડ દર્શકો મેળવનારું પહેલું ગુજરાતી ગીત બન્યું હતું. એ પછી કચ્છી ભજનિક ગીતાબહેન રબારીનું ‘રોણા શેરમાં…’ ગીત તેના પછી રિલીઝ થયું હોવા છતાં ૧૦ કરોડ ૭૬ લાખ વ્યૂઅર્સ મેળવીને તેનાથી પણ આગળ નીકળી ગયું. તો ઉત્તર ગુજરાતના જાણીતા ગાયક જિજ્ઞેશ કવિરાજનું ‘હાથમાં છે વ્હિસ્કી…’ અને ‘બેવફા તને દૂરથી સલામ…’ અનુક્રમે પાંચ કરોડ અને ત્રણ કરોડથી વધુ દર્શકો મેળવીને પ્રથમ પાંચમાં સ્થાન ધરાવે છે. આ બધામાં સૌથી આશ્ચર્ય નવોદિત ગાયક પાર્થ ચૌધરીના પહેલા જ ગીત ‘મારું ગામડાંનું દિલ…’નું થાય. જેણે ૨ કરોડથી વધુ દર્શકો મેળવીને પહેલા જ ઘાએ ટોપ ટેનમાં સ્થાન મેળવી લીધું છે. આવું જ અન્ય એક આશ્ચર્ય જાણીતા લોકગાયક રાકેશ બારોટના ઓડિયો ગીત ‘ગોગો રાણો આયા રે ગુજરાતમાં…’નું છે. યુ-ટ્યૂબ પર આ ગીત માત્ર ઓડિયો તરીકે જ ઉપલબ્ધ છે છતાં તે ૮૫ લાખથી વધુ લોકોએ સાંભળ્યું છે!